
Felsőoktatási Önkormányzati Ösztöndíjpályázat 
Pályázati felhívás 


Nagylózs Község Önkormányzata az Emberi Erőforrások Minisztériummal együttműködve a 2024. évre ismételten kiírja a Bursa Hungarica Felsőoktatási Önkormányzati Ösztöndíjpályázatot a felsőoktatási hallgatók számára. 

A program keretében olyan szociálisan hátrányos helyzetű felsőoktatásban résztvevő hallgatóknak folyósítható az ösztöndíj, akik a települési önkormányzat illetékességi területén lakóhellyel rendelkeznek, felsőoktatási intézményben (felsőoktatási hallgatói jogviszony keretében) teljes idejű (nappali tagozatos) képzésben vesznek részt.

A Bursa Hungarica Ösztöndíjrendszerben az adataikat a pályázók kötelesek rögzíteni az EPER – BURSA rendszerben, az önkormányzatok a kinyomtatott pályázati űrlapok befogadását, formai ellenőrzését és elbírálását végzik el. 

Azok a pályázók, akik a korábbi pályázati évben regisztráltak a rendszerben, már nem regisztrálhatnak újra, ők a meglévő felhasználónév és jelszó birtokában léphetnek be az EPER-Bursa rendszerbe. Amennyiben jelszavukat elfelejtették, az Elfelejtett jelszó funkcióval kérhetnek új jelszót. A pályázói regisztrációt vagy a belépést követően lehetséges a pályázati adatok feltöltése a csatlakozott önkormányzatok pályázói részére. 

A pályázati űrlapot minden évben újra fel kell tölteni! A személyes és pályázati adatok ellenőrzését és feltöltését követően a pályázati űrlapot kinyomtatva és aláírva a települési önkormányzatnál kell benyújtaniuk a pályázóknak. A pályázat csak a pályázati kiírásban meghatározott csatolandó mellékletekkel együtt érvényes. A pályázati kiírásban meghatározott valamely melléklet hiányában a pályázat formai hibásnak minősül. 
A jogviszony igazolást eredetben kell benyújtani!
 
A pályázattal kapcsolatos határidők: 

Az „A” és „B” típusú pályázatok kiírásának határideje:       2023. október 3.
A pályázatok elbírálásának határideje: 			2023. november 3.
A hozott döntések közzététele, a pályázók értesítése: 	2023. december 6.
 

Nagylózs, 2023. október 3.

